Balanced port performance analysis
Authors: Βιτσούνης Θωμάς 
Published: August 2021

Στόχος της παρούσας διδακτορικής διατριβής είναι η μελέτη και εις βάθος κατανόηση τηςπροσληφθείσας αξίας των χρηστών λιμενικών υπηρεσιών. Τα επιμέρους ερωτήματα που καλείται να απαντήσει η παρούσα μελέτη είναι μεταξύ άλλων: Πως μπορεί να μετρηθεί η προσληφθείσα αξία των χρηστών των λιμένων; Που δημιουργείται η προσληφθείσα αξία των χρηστών των λιμένων; Τι δημιουργεί προσληφθείσα αξία για τους χρήστες των λιμένων; και Τι επηρεάζει και σε ποιο βαθμό τη προσληφθείσα αξία των χρηστών των λιμένων; Η παρούσα διδακτορική διατριβή προχωρά στο σχεδιασμό και εφαρμογή μια νέας μεθοδολογίας. Η έρευνα επικεντρώνεται στα εμπορευματοκιβώτια και πραγματοποιήθηκε σε τρία διαδοχικά στάδια. Τα δύο πρώτα στάδια αφορούν ποιοτική ανάλυση μέσω μελέτης περιπτώσεων και η συλλογή δεδομένων πραγματοποιήθηκε μέσω 18 ημι-δομημένων συνεντεύξεων σε ένα διεθνές δείγμα λιμένων. Το τρίτο στάδιο της έρευνας άφορα ποσοτική ανάλυση και η συλλογή δεδομένων πραγματοποιήθηκε από πέντε (5) διεθνείς λιμένες. Η προσληφθείσα αξία των χρηστών των λιμένων εξετάστηκε ως ένα πολυδιάστατο (multidimensional) μοντέλο διαμορφωτικής δομής (formative construct) με την μέθοδο των Μερικών Ελαχίστων Τετράγωνων (Partial Least Squares). Η παρούσα μελέτη αναγνωρίζει, καταγράφει και αναλύει τις αλληλεπιδράσεις των μελών της λιμενικής κοινότητας. Προχωρά στην δημιουργία δύο διαφορετικών λιμενικών δομών οι οποίες ανταποκρίνονται σε δύο διακριτές καταστάσεις. Οι αλληλεπιδράσεις μεταξύ των μελών της λιμενικής κοινότητας είναι λειτουργικές (operational) και εμπορικές (commercial) ενώ σε πολλές περιπτώσεις υπάρχουν και εσωτερικές αλληλεπιδράσεις που αφορούν τις σχέσεις μεταξύ θυγατρικών εταιριών. Οι αλληλεπιδράσεις επίσης, είναι είτε άμεσες είτε έμμεσες. Τα αποτελέσματα της έρευνας αποδεικνύουν ότι η προσληφθείσα αξία των χρηστών των λιμένων επηρεάζεται από τις λειτουργικές και εμπορικές τους αλληλεπιδράσεις με άλλα μέλη της λιμενικής κοινότητας και τα δομικά χαρακτηριστικά του λιμανιού. Αντικείμενο μελέτης υπήρξαν επίσης, οι σχέσεις μεταξύ χρηστών και παρόχων λιμενικών υπηρεσιών. Εντός των λιμένων αναγνωρίζεται η ύπαρξη “λιμενικών αλυσίδων αξίας” (port value chains) που οφείλονται στις αλληλοεξαρτήσεις των μελών τις λιμενικής κοινότητας. Οι σχέσεις που αναπτύσσουν οι πάροχοι λιμενικών υπηρεσιών εξαρτώνται από τις στρατηγικές τους τις συνθήκες της αγοράς καθώς και ένα αριθμό ιδιαίτερων ανά περίπτωση παραγόντων. Οι χρήστες λιμενικών υπηρεσιών επιλέγουν είτε να αναπτύξουν στενές σχέσεις με άλλα μέλη της λιμενικής κοινότητας είτε να παραμείνουν αυτόνομοι. Η ανάπτυξη στενών σχέσεων μεταξύ δύο ή και περισσοτέρων μελών της λιμενικής κοινότητας μπορεί να οδηγήσει σε κοινές προσπάθειες συν-δημιουργίας αξίας για τους χρήστες. Ακόμα οι λιμένες αναγνωρίζονται ως δίκτυα εταιριών τα οποία απαιτούν μια νέα θεώρηση των στρατηγικών των παρόχων λιμενικών υπηρεσιών. Η μέτρηση της βαρύτητας των παραγόντων που επηρεάζουν την προσληφθείσα αξία των χρηστών των λιμένων σηματοδοτεί μια σημαντική μεταστροφή των χρηστών λιμενικών υπηρεσιών. Ενώ κατά το παρελθόν έδιναν ιδιαίτερη σημασία στο κόστος, πλέον δίνουν ιδιαίτερη έμφαση στην αξία των υπηρεσιών που απολαμβάνουν. Παράλληλα η σημασία που δίνουν στις σχέσεις που διατηρούν με άλλα μέλη της λιμενικής κοινότητας είναι μεγαλύτερη από αυτή που δίνουν στην παραγωγικότητα των λιμενικών υπηρεσιών. Τα επιμέρους στοιχεία και ο βαθμός που επηρεάζουν την προσληφθείσα αξία των χρηστών αποτελούν θέμα εκτεταμένης ανάλυσης.